**1 Kor. 15:1-8 / 1 Pet. 1:3-4**

**“Christus se opstanding skenk nuwe lewe!”**

*Andries Burger, Pinetown Gemeente, 9 April 2023, (Opstanding Sondag)*

*Sing:* *Lied 184:1,4;Lied 422:1,2,3; “Dit borrel in my!”; Lied 488:1–5; “Vrede”*

Op daardie Vrydagaand is Jesus se lyk in die graf gesit en toegemaak met ŉ groot steen.

Sy liggaam was dood, daaraan kan geen twyfel wees nie.

Romeinse soldate was gespesialiseerd in doodmaak en om seker te maak dat iemand wel dood is – daardie offisier wat vir Pilatus bevestig het dat Jesus wel dood was, het nie ŉ fout gemaak nie. (Mark. 15:45).

Nadat sy lyk behandel en toegedraai is het hulle dit in ŉ graf neergelê, soos wat mens met ŉ lyk doen.

Kan jy jou die sy dissipels se verwarring en verslaentheid indink?

ŉ Week gelede het die skares Hom geprys maar in ŉ ommesientjie het hulle omgedraai en Hom laat kruisig! Al hulle verwagtinge is daarmee heen... hulle het nog nie verstaan wat gebeur het nie,..

Saterdag was die Sabbatdag maar vir hulle was daar sekerlik geen sielerus nie.

Dink maar in watter sielewroeging Petrus byvoorbeeld moes wees...

Sy laaste woorde was ŉ vloekende verloëning van sy Here wat Hom in die oë gekyk het!

As dit daar geëindig het dan was daar geen Goeie Vrydag nie, dan was alles tevergeefs en vir die mensdom ŉ dag van wanhoop en verlorenheid.

Maar God dank, dit was nie die einde nie... maar ŉ nuwe begin!

Maar toe hulle die Sondag by die graf kom was dit leeg!

Elkeen van die evangelies getuig daarvan – Matteus 28, Markus 16, Lukas 24 en Johannes 20.

En lank voor die evangelies geskryf is lees ons in Hand 4:33 hoe die apostels vuriglike getuig het dat Jesus uit die dood opgestaan het.

Ek wil vanoggend egter ŉ ander deel daaroor lees uit 1 Kor. 15

**<< Lees 1 Kor. 15:1-8 >>**

Hier is die hele evangelie in een sin en dit is presies soos dit lankal reeds in die geskrifte, in die Ou Testament opgeskryf was –

“Jesus het vir ons sondes gesterf en sy lyk is begrawe, maar Hy het uit die dood opgestaan”.

Hy het die doodstraf van die wêreld se sonde oorwin, dit kon Hom nie onderkry nie, dit kon Hom nie in die graf gevange hou nie – Hy het oorwin.

En as iemand dalk nog sou wonder of dit regtig so is,

as iemand sowaar die getuienis van die vroue en die dissipels in die evangelies wil minag,

as iemand daardie dele van God se Woord wil verdraai met allerhande praatjies as of sy lyk nie werklik fisies opgestaan het nie –

luister na al die ander getuienis wat Paulus roep om te getuig.

Petrus en die Apostels by verskeie kere oor ŉ tydperk van 40 dae,

nog 500 ander gelowiges op een slag,

Jakobus die broer van Jesus, en uiteindelik aan Paulus self ook.

Hy maak spesifiek die punt dat baie van hierdie mense nog lewe toe hy die brief geskryf het.

Hoekom?

Sodat mense hulle nog kon gaan vra om hulle getuienis onder kruisverhoor te gaan toets.

Dit gaan mens se verstand te bowe dat daar mense in kerke is, predikante en teologiese professore is wat skepties staan oor Jesus se fisiese opstanding uit die dood.

Hulle maak jakkalsdraaie dat sy opstanding net geestelik was maar dit is nonsies.

Toe Jesus se dissipels gedink het hulle sien ŉ gees, soos ons in Lukas 24:37 lees, toe antwoord Hy hulle, *38Hy sê toe vir hulle: “Waarom is julle so verskrik, en waarom kom daar twyfel in julle harte? 39Kyk na my hande en my voete: dit is tog Ek self. Voel aan My en kyk! 'n Gees het tog nie vleis en bene soos julle sien dat Ek het nie.” 40Terwyl Hy dit sê, wys Hy vir hulle sy hande en voete. 41Toe hulle van blydskap en verwondering nog nie kon glo nie, sê Hy vir hulle: “Het julle hier iets om te eet?” 42Hulle gee Hom toe 'n stuk gebakte vis. 43Hy het dit gevat en voor hulle oë geëet.*

Die getuienis van sy opstanding is bo alle twyfel –

dit is nie eens ŉ geloofsprong om te maak nie, dit is getuienis wat in enige ware hofsaak sou seëvier.

Gaan lees gerus die boek van Lee Stroebel, “The Case for Christ”of kyk na die verfilming daarvan.

Stroebel was ŉ ongelowige joernalis wat uit frustrasie met sy vrou se geloofsywer, Jesus se opstanding ondersoek het soos hy enige ander saak as ondersoekende joernalis sou doen.

Die getuienis is so oorweldigend dat Stroebel nie anders kon nie as om die waarheid daarvan te aanvaar so self tot bekering en geloof gekom het.

Paulus gaan verder in 1 Korintiërs 15 om te wys wat die gevolge sou wees indien Jesus nie uit die dood opgestaan het nie. (Gaan lees dit gerus.)

In wese kom dit daarop neer dat as Jesus nie opgestaan het nie dan sal daar geen opstanding van enige mens wees nie.

Sonder Jesus se opstanding is daar nie oorwinning oor die dood nie en dan bly die dood die laaste bestemming.

Dan is daar geen versoening met God nie, dan is daar geen nuwe hemel en nuwe aarde en ewige lewe in saligheid by God in die paradys nie.

As ons net vir hierdie lewe duskant die graf op Christus hoop en vertrou, dan is ons die ellendigste van alle mense, roep hy uit in v.19.

In hierdie lewe sal ons fokus op Christus juis swaarkry en verdrukking bring,

sal ons ons baie van die wêreld se verleiding ontsê,

sal ons onsself verloën en Hom volg om in lyding ons kruis te dra.

En dit maak geen sin om so te lewe nie indien Jesus nie opgestaan het nie en die dood steeds die finale bestemming was.

Nee, Jesus hét uit die dood opgestaan!

Sy lyk het weer lewe gekry – hy was erkenbaar, hulle kon aan Hom vat en aan die spykermerke in sy hande en die spieswond in sy sy (Joh. 20:27); hy het saam met hulle geëet.

Luister mooi – as iemand nie aanvaar dat Jesus fisies uit die dood opgestaan het nie, dan is hy/sy nie deel van sy kerk nie, en het geen deel aan die verlossing wat God deur Christus bewerk het nie.

Gaan praat maar sulke praatjies in die wêreld en op die breë weg hel toe,

maar nie in die ware kerk van die Here nie.

Soos ons in v. 2 gelees het is daar slegs redding as ons vashou aan die boodskap van die evangelie van Jesus wat sterf, begrawe is én weer opstaan.

As ons aan énigiets anders vashou is ons geloof tevergeefs.

Jesus hét opgestaan en ons hoop op Hom is nié net vir hierdie lewe nie.

**<< Lees saam met my 1 Pet. 1:3-9>>**

Deur die fisiese, letterlike opstanding van Jesus Christus uit die dood, skenk God aan ons, aan my en jou en elkeen wat in Hom glo, ŉ nuwe lewe.

ŉ Nuwe lewe met ŉ lewende hoop, ŉ lewende sekerheid van ons ewige erfenis wat reeds gereed is en bewaring gehou word.

Deur Jesus se opstanding kry ons die ewige salige lewe saam op die nuwe aarde onder die nuwe hemel...

Ons erfenis is onverganklik – dit kan nie verwoes word of vergaan nie,

ons erfenis is onbesmetlik – dit kan nie vuil, sleg of vrot word nie,

ons erfenis is onverwelklik – dit kan nie verlep nie, dit bly vars en fantasties.

En wat maak ons absoluut seker daarvan – ons lewende hoop, Jesus Christus is ons sekerheid en Hy lewe!

Daar is reeds ŉ mens in die hemel by God - Jesus Christus! Daarom sal elkeen wat in Hom is ook by God wees, daarvan is ons seker want Hy lewe!

Dit is die fontein van ons lewensvreugde.

Ons sal nog in hierdie lewe vir ŉ kort rukkie beproef word met allerhande swaarkry en selfs erge lyding, maar nooit langer as net so 80 of 90 jaar nie.

Maar siekte en geweld en onreg en verval en beurtkrag en slaggate sal selfs die dood sal nie meer ons vreugde steel nie.

Paulus sê dit netso duidelik in 2 Kor. 4:17, *17Ons swaarkry in hierdie lewe is maar gering en gaan verby, maar dit loop vir ons uit op ŉ heerlikheid wat alles verreweg oortref en wat ewig bly.*

Deur Christus se opstanding het ons ŉ lewende sekerheid op die allerwonderlikste erfenis;

Dit is reeds gereed en dit word vir ons bewaar en omdat ons glo word ons bewaar om dit binnekort te ontvang.

Wees bly daaroor en moenie dat tydelike beproewing van siekte en hartseer en nood jou aandag so aftrek dat dit jou vreugde in Christus steel nie.

Raak dit soms moeilik?

Voel dit soms of jou lewe net een kruis op ŉ ander is?

Gaan dan in jou gedagte verby die kruis en stap by Jesus die graf langs...

en as jy weer sien dit is leeg ...

onthou die vreugde en die blydskap van sy opstanding wat vir jou ŉ nuwe lewe gee, ŉ lewende hoop, ŉ lewende sekerheid, op jou erfenis wat reeds gereed is.

Glo jy in Jesus Christus wat uit die dood opgestaan het? Het jy Hom lief?

Dan is die erfenis reeds joune dan het jy reeds deel aan ewige saligheid!

En dít... vul jou met ŉ onuitspreeklike en ŉ heerlike blydskap!

Lewe dan ŉ nuwe lewe deur die opgestane Christus,

word vervul met ŉ onuitspreeklike vreugde!

En laat jou stem dit uitbasuin,

laat jou gesig dit uitstraal,

laat jou lewe ŉ getuienis wees daarvan.

Jesus Christus het opgestaan!

En soos ŉ helder lig verlig dit selfs die donkerste tye in hierdie ou lewe...

Prys die Here vir sy opstanding, prys die Here vir ons nuwe lewe!

Amen